ಪ್ಲೀಸ್ ಇನ್ನಾದ್ರೂ ಮಾತಾಡೋಣ ಬನ್ನಿ ಭಾರತಕ್ಕೆ ಮತ್ತೆ ಇಮ್ರಾನ್ ಖಾನ್ ಮನವಿ ಇಸ್ಲಾಮಾಬಾದ್: ಪಾಕಿಸ್ತಾನ ಮಾಡೋದೆಲ್ಲಾ ಮಾಡಿ ಬಾಯಲ್ಲಿ ಮಾತ್ರ ಶಾಂತಿ ಮಂತ್ರ ಜಪಿಸೋದನ್ನ ಮುಂದುವರೆಸಿದೆ. ಪಾಕ್ನ ಈ ಕುತಂತ್ರಿ ಬುದ್ಧಿಯನ್ನ ಕಂಡಿರೋ ಭಾರತ, ಭಯೋತ್ಪಾದನೆ ಶಾಂತಿ ಮಾತುಕತೆ ಎಂದೂ ಒಟ್ಟಿಗೆ ಹೋಗಲು ಸಾಧ್ಯವೇ ಇಲ್ಲ ಅಂತ ಕಡ್ಡಿ ತುಂಡು ಮಾಡಿದಂತೆ ಹೇಳಿ ಪಾಕಿಸ್ತಾನದೊಂದಿಗೆ ಮಾತುಕತೆಗೆ ಹಲವು ಬಾರಿ ನಿರಾಕರಿಸಿದೆ. ಆದ್ರೂ ಪಾಕ್ ಪ್ರಧಾನಿ ಇಮ್ರಾನ್ ಖಾನ್ ಪ್ಲೀಸ್ ಮಾತಾಡೋಣ ಬನ್ನಿ ಅಂತ ಮತ್ತೆ ಆಫರ್ ನೀಡಿದ್ದಾರೆ, ಅದೂ ಕಂಡೀಷನ್ ಮೇಲೆ. ಸ್ವಾತಂತ್ರ್ಯ ಸಿಕ್ಕ ಕೆಲ ತಿಂಗಳಲ್ಲೇ ಜಮ್ಮು ಮತ್ತು ಕಾಶ್ಮೀರದ ಮೇಲೆ ದಾಳಿ ಮಾಡಿದ್ದ ಪಾಕಿಸ್ತಾನಿ ಪ್ರೇರಿತ ಬಂಡುಕೋರರು ಹಿಂಸಾಚಾರದ ಮಿತಿಯನ್ನೇ ಮೀರಿದ್ದರು. ಆಗ ಈ ನಸುಗುನ್ನಿಗಳಿಗೆ ಭಾರತೀಯ ಸೇನೆ 1947ರಲ್ಲಿ ತಕ್ಕ ಬುದ್ಧಿ ಕಲಿಸಿತ್ತು. ಈ ದಿನವನ್ನ ಪಾಕಿಸ್ತಾನದಲ್ಲಿ ನಿನ್ನೆ ಕರಾಳ ದಿನವಾಗಿ ಆಚರಣೆ ಮಾಡಲಾಗಿದೆ. ಈ ಹಿನ್ನೆಲೆ ವಿಡಿಯೋ ಮೂಲಕ ಹೇಳಿಕೆ ನೀಡಿರೋ ಇಮ್ರಾನ್ ಖಾನ್, ಕಾಶ್ಮೀರ ಸಂಬಂಧ ಶಾಂತಿ ಮಾತುಕತೆಗೆ ಭಾರತಕ್ಕೆ ಆಹ್ವಾನ ನೀಡಿದ್ದಾರೆ. ಆದ್ರೆ ಹಾವೂ ಸಾಯಬಾರದು ಕೋಲೂ ಮುರಿಯಬಾರದು ಅನ್ನೋ ರೀತಿ ತನ್ನದಲ್ಲದ ಕಾಶ್ಮೀರದ ವಿಚಾರದಲ್ಲಿ ಮಧ್ಯಪ್ರವೇಶಿಸಿ, ಶಾಂತಿಮಂತ್ರದ ಜೊತೆ ಷರತ್ತನ್ನ ಮುಂದಿಟ್ಟಿದ್ದಾರೆ. ನಾವು ಶಾಂತಿಗೆ ಸಿದ್ಧ. ಆದ್ರೆ ಭಾರತವು ವಿಶ್ವಸಂಸ್ಥೆಯ ಭದ್ರತಾ ಮಂಡಳಿಯ ನಿರ್ಣಯಗಳಿಗೆ ಅನುಗುಣವಾಗಿ ಕಾಶ್ಮೀರದಲ್ಲಿ ಮಿಲಿಟರಿ ಮುತ್ತಿಗೆಯನ್ನು ಕೊನೆಗೊಳಿಸಬೇಕು ಮತ್ತು ಕಾಶ್ಮೀರಿಗಳಿಗೆ ಸ್ವನಿರ್ಣಯದ ಹಕ್ಕನ್ನು ನೀಡಬೇಕಾಗುತ್ತದೆ ಅಂತ ಕಂಡೀಷನ್ ಹಾಕಿದ್ದಾರೆ. ದೇಶ ಸಮೃದ್ಧಿ ಹೊಂದಲು ಶಾಂತಿ ಅತ್ಯಗತ್ಯ ಅಂತ ಇಮ್ರಾನ್ ಹೇಳಿದ್ದಾರೆ ಎಂದು ವರದಿಯಾಗಿದೆ. 2018ರಲ್ಲಿ ನಾನು ಪ್ರಧಾನಿಯಾಗಿ ಅಧಿಕಾರ ಸ್ವೀಕರಿಸಿದಾಗ ಭಾರತದೊಂದಿಗೆ ಮಾತುಕತೆಗೆ ಆಹ್ವಾನ ನೀಡಿದ್ದೆ. ಭಾರತ ಶಾಂತಿಯತ್ತ ಒಂದು ಹೆಜ್ಜೆ ಇಟ್ಟರೆ, ಪಾಕಿಸ್ತಾನ ಎರಡು ಹೆಜ್ಜೆ ಇಡುತ್ತದೆ ಎಂದಿದ್ದೆ. ಆದ್ರೆ 2019ರ ಆಗಸ್ಟ್ 5ರಂದುಆರ್ಟಿಕಲ್ 370 ರದ್ದು ಮಾಡಿದ ದಿನ ಭಾರತ ಶಾಂತಿಯತ್ತ ಸಾಗುವ ಬದಲು, ಕಾಶ್ಮೀರವನ್ನ ವಶಕ್ಕೆ ಪಡೆದು, ಕಾಶ್ಮೀರವನ್ನ ತೆರೆದ ಬಂಧಿಖಾನೆಯಾಗಿ ಮಾಡಿತು ಎಂದು ಇಮ್ರಾನ್ ಆರೋಪಿಸಿದ್ದಾರೆ. ಒಂದೆಡೆ ಗಡಿಯಲ್ಲಿ ಉಗ್ರರನ್ನ ಭಾರತದೊಳಗೆ ನುಸುಳಿಸಲು ಪ್ರಯತ್ನಿಸುತ್ತಿರೋ ನರಿಬುದ್ಧಿಯ ಪಾಕ್, ಈಗ ಮತ್ತೆ ಮಾತುಕತೆಗೆ ಆಹ್ವಾನಿಸೋ ಮೂಲಕ ನಾವು ಶಾಂತಿಪ್ರಿಯರು ಅನ್ನೋ ನಾಟಕ ಶುರುಮಾಡಿದೆ.